Зараз нам вядомае імя поўнага кавалера гэтай узнагароды Фёдара Занько. Аднак яшчэ ў аднаго лепяльчаніна была магчымасць з гонарам насіць гэта высокае званне. Пётр Гардзіёнак з Закаліўя трапіў на фронт у верасні 1942 года ў дваццаць адзін год. Служыў у батальёне сувязі лінейным наглядчыкам. Гэта, мабыць, самая небяспечная спецыяльнасць сярод сувязістаў. Ваяваць даводзілася літаральна “на жываце”. Калі здараліся перабоі з сувяззю, трэба было, як мага шчыльней прыціскаючыся да зямлі, пад моцным перакрыжаваным агнём паўзці і ліквідаваць пашкоджанні.